《碧衔霞行》
宋代·释居简

双衔金勒明霞碧，暗花隐起云如刺。霜零燕涧草根甜，长鸣振鬣飞无迹。

一朝群空十二闲，在图八骏亦腼颜。乡令生并人间世，踯躅吞声敢伸喙。

真人开国宗承祖，犹有幽燕两抔土。要须马上驾群雄，九重跨出苍玉虹。

短鞚长驱当峻坂，却后伸前如履坦。紫驼峰荐碧琳腴，馀沥娄分明玉瓒。

圉人太仆不敢侮，爪剔爬搔谨程度。屹立亭亭时却顾，趯啮谁能犯其怒。

乡闻天马曾作歌，大宛西极都蒐罗。凤膺龙脊非凡驷，马肝遂误文成死。

遂使刘郎葬茂陵，不到昆台十二层。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。